CELEX: 32020D2060
Language: da
Date: 2020-12-07 00:00:00
Title: Rådets afgørelse (EU) 2020/2060 af 7. december 2020 om den holdning, der skal indtages på Den Europæiske Unions vegne i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, til ændring af nævnte aftale for at tage hensyn til Den Uafhængige Stat Samoas og Salomonøernes tiltrædelse

15.12.2020   
               
               
                  DA
               
               
                  Den Europæiske Unions Tidende
               
               
                  L 424/23
               
            
         RÅDETS AFGØRELSE (EU) 2020/2060
         af 7. december 2020
         om den holdning, der skal indtages på Den Europæiske Unions vegne i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, til ændring af nævnte aftale for at tage hensyn til Den Uafhængige Stat Samoas og Salomonøernes tiltrædelse
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side (1) (»aftalen«), der fastlægger en ramme for en økonomisk partnerskabsaftale, blev undertegnet i London den 30. juli 2009. Aftalen er blevet midlertidigt anvendt af Den Uafhængige Stat Papua Ny Guinea og Republikken Fiji siden henholdsvis den 20. december 2009 og den 28. juli 2014.
                  
               
                     (2)
                  
                  
                     I aftalens artikel 80 fastsættes det, at andre Stillehavsølande kan tiltræde aftalen. Ved henholdsvis afgørelse (EU) 2018/1908 (2) og (EU) 2020/409 (3) godkendte Rådet Den Uafhængige Stat Samoas (Samoas) tiltrædelse og Salomonøernes tiltrædelse af aftalen. Samoa tiltrådte aftalen den 21. december 2018 og har siden den 31. december 2018 anvendt aftalen midlertidigt. Salomonøerne tiltrådte aftalen den 7. maj 2020 og har siden den 17. maj 2020 anvendt den midlertidigt.
                  
               
                     (3)
                  
                  
                     Efter Samoas og Salomonøernes tiltrædelse er det nødvendigt at ændre bilag II til aftalen med henblik på at tilføje disse landes tilbud om markedsadgang til nævnte bilag.
                  
               
                     (4)
                  
                  
                     Ved aftalens artikel 68 nedsættes et Handelsudvalg, der skal behandle alle spørgsmål, som er nødvendige for aftalens gennemførelse.
                  
               
                     (5)
                  
                  
                     Ved afgørelse (EU) 2019/1707 (4) fastlagde Rådet den holdning, der skal indtages på Unionens vegne i Handelsudvalget til de pågældende ændringer. På sit syvende møde afholdt den 3.-4. oktober 2019 vedtog Handelsudvalget en henstilling til parterne i aftalen, hvori der bl.a. henstilles til, at aftalen ændres for at tage hensyn til Samoas tiltrædelse og andre Stillehavsølandes tiltrædelse i fremtiden.
                  
               
                     (6)
                  
                  
                     I aftalens artikel 13 fastsættes det, at Handelsudvalget kan aftale at ændre aftalens bilag II på en måde, der anses for hensigtsmæssig. På sit ottende møde vil Handelsudvalget derfor kunne indarbejde nævnte tekniske ændring i aftalen for at tage hensyn til Samoas og Salomonøernes tiltrædelse.
                  
               
                     (7)
                  
                  
                     Unionen bør fastlægge den holdning, der skal indtages i Handelsudvalget på dets ottende møde til den foreslåede afgørelse.
                  
               
                     (8)
                  
                  
                     Den holdning, som Unionen skal indtage i Handelsudvalget på dets ottende møde, bør derfor baseres på udkastet til Handelsudvalgets afgørelse —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Handelsudvalget på dets ottende møde til ændringen af den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side for at tage hensyn til Den Uafhængige Stat Samoas og Salomonøernes tiltrædelse, baseres på udkast til Handelsudvalgets afgørelse (5).
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 7. december 2020.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 272 af 16.10.2009, s. 2.
         
            (2)  Rådets afgørelse (EU) 2018/1908 af 6. december 2018 om Samoas tiltrædelse af den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side (EUT L 333 af 28.12.2018, s. 1).
         
            (3)  Rådets afgørelse (EU) 2020/409 af 17. februar 2020 om Salomonøernes tiltrædelse af den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side (EUT L 85 af 20.3.2020, s. 1).
         
            (4)  Rådets afgørelse (EU) 2019/1707 af 17. juni 2019 om den holdning, som på Den Europæiske Unions vegne skal indtages i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, for så vidt angår en henstilling om at foretage visse ændringer i aftalen for at tage hensyn til Samoas tiltrædelse og andre Stillehavsølandes tiltrædelse i fremtiden (EUT L 260 af 11.10.2019, s. 45).
         
            (5)  Se dokument ST 11630/20 på http://register.consilium.europa.eu.